KOMISSION TÄYTÄNTÖÖNPANOPÄÄTÖS (EU) 2019/1372,

annettu 19 päivänä elokuuta 2019,

Euroopan parlamentin ja neuvoston direktiivin 2007/2/EY täytäntöönpanosta seurannan ja raportoinnin osalta

(tiedoksiannettu numerolla C(2019) 6026)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan yhteisön paikkatietoinfrastruktuurin (INSPIRE) perustamisesta 14 päivänä maaliskuuta 2007 annetun Euroopan parlamentin ja neuvoston direktiivin 2007/2/EY (1) ja erityisesti sen 21 artiklan 4 kohdan,

sekä katsoo seuraavaa:

(1) Direktiivin 2007/2/EY mukaan jäsenvaltioiden on seurattava paikkatietoinfrastruktuuriensa toteuttamista ja käyttöä ja raportoitava tietyistä siihen liittyvistä seikoista. Komission päätöksellä 2009/442/EY (2) pannaan täytäntöön direktiivi 2007/2/EY kyseisen seurannan ja raportoinnin osalta. Aiemmista raportointimenettelyistä saadut kokemukset ja hiljattaisten arviointien (direktiivin 2007/2/EY REFIT-arviointi (3), EU:n ympäristöpolitiikan raportoinnin ja seurannan toimivuustarkastus (4)) päätelmät ovat osoittaneet, että on tarpeen yksinkertaistaa ja virtaviivaistaa seurantaa ja raportointia, kehittää täytäntöönpanon edistymistä jäsenvaltioissa koskevaa vertailua ja mahdollistaa kansalliset ja EU:n laajuiset katsaukset samalla kun vähennetään seurannan ja raportoinnin hallinnollista taakkaa. Päivitettyjen tietojen keruutavan olisi oltava helpompi, kevyempi ja kaikille raportoiville tahoille sama. Lisäksi täytäntöönpanon edistymisestä ei ole saatu selkeää käsitystä indikaattoreiden suuren määrän takia. Indikaattoreita on liikaa, eivätkä ne välttämättä ole oikeita. Sen vuoksi päätös 2009/442/EY olisi korvattava.

(2) Seurannan olisi perustuttava indikaattoreihin, jotka lasketaan viranomaisilta kerättyjen tietojen perusteella. Näillä indikaattoreilla mitataan direktiivin 2007/2/EY täytäntöönpanon edistymistä jäsenvaltioissa, ja niitä käyttämällä arvioidaan, kuinka hyvin direktiivi täyttää tavoitteensa. Sen vuoksi tässä säädöksessä vahvistetut indikaattorit on valittu direktiivin 2007/2/EY yleisen toimenpidelogiikan mukaisesti, ja ne koskevat vaatimuksia tarvittavien paikkatietojen yksilöimisestä (3 artikla), yksilöityjen paikkatietojen dokumentoinnista metatietojen avulla (4 artikla), sen varmistamisesta, että dokumentoidut paikkatiedot ovat saatavilla verkkopalvelujen kautta, jolloin niitä voidaan hakea, katsella ja ladata (6 ja 7 artikla) sekä paikkatietojen organisoinnista yhteentoimiviksi tietomalleiksi, joissa käytetään yhteistä sanastoa (5 artikla).

(3) Seurannan hallinnollisen taakan minimoimiseksi indikaattorit olisi laskettava jäsenvaltioiden direktiivin 2007/2/EY 5 artiklan mukaisesti jo luomien ja julkistamien paikkatietoaineistojen ja paikkatietopalvelujen metadatan perusteella, jotta jäsenvaltiot eivät joutuisi laskemaan indikaattoreita manuaalisesti ja toimittamaan luetteloa direktiivin 2007/2/EY liitteissä I, II ja III lueteltuja tietoryhmiä vastaavista paikkatietoaineistoista ja paikkatietopalveluista joka vuosi päätöksen 2009/442/EY mukaisesti. Seurantaindikaattoreita laskettaessa otetaan huomioon ainoastaan jäsenvaltioiden julkaisemat metatiedot. Julkaisemattomia metatietoja ei voi hakea eikä niillä ole merkitystä paikkatietoinfrastruktuurin kannalta, joten ne on jätettävä pois seurantaa koskevia indikaattoreita laskettaessa.

(4) Raportoinnista aiheutuvan hallinnollisen taakan minimoimiseksi jäsenvaltioiden olisi raportoitava ainoastaan paikkatietoinfrastruktuurinsa niistä osista, jotka ovat muuttuneet viimeisimmän direktiivin 2007/2/EY 21 artiklan 3 kohdan nojalla toimitetun kertomuksen antamisen jälkeen.

(5) Jotta voidaan varmistaa johdonmukainen ja vertailukelpoinen lähestymistapa seurantaan ja raportointiin kaikkialla unionissa, jäsenvaltioiden olisi seurattava vähintään yhtä yhteistä paikkatietoaineistojen kokonaisuutta ja raportoitava näiden tietojen saatavuudesta, saavutettavuudesta ja yhteentoimivuudesta. Tämän yhteisen kokonaisuuden olisi käsitettävä ne paikkatietoaineistot, joita jäsenvaltiot jo käyttävät raportoinnissa, jota ne tekevät komission raportissa ”Toimet ympäristöraportoinnin virtaviivaistamiseksi” (5) yksilöityjen EU:n ympäristölainsäädännön säädösten nojalla ja EU:n ympäristöpolitiikan raportoinnin ja seurannan toimivuustarkastuksen (6) pohjalta.

(6) Tässä päätöksessä säädetyt toimenpiteet ovat direktiivin 2007/2/EY 22 artiklalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kohde Tässä päätöksessä vahvistetaan yksityiskohtaiset säännöt, jotka koskevat direktiivin 2007/2/EY 21 artiklan 1 ja 2 kohdassa säädettyjen, jäsenvaltioiden paikkatietoinfrastruktuurien täytäntöönpanon ja käytön seuraamista ja seurannasta komissiolle raportoimista koskevien jäsenvaltioiden velvoitteiden täytäntöönpanoa.

2 artikla Valvontaa ja raportointia koskevat yhteiset säännökset 1. Jäljempänä 3–7 artiklassa tarkoitetut indikaattorit on laskettava käyttäen paikkatietoaineistojen ja paikkatietopalvelujen metadataa, jonka jäsenvaltiot julkaisevat direktiivin 2007/2/EY 11 artiklan 1 kohdan a alakohdassa tarkoitettujen hakupalvelujen kautta. 2. Jäsenvaltioiden on asetettava kaikki seurannan tulokset direktiivin 2007/2/EY 21 artiklan 1 kohdan mukaisesti yleisön saataville internetissä tai muilla asianmukaisilla tietoliikennekeinoilla.

3 artikla Paikkatietojen ja -palvelujen saatavuuden seuranta 1. Paikkatietoaineistojen ja paikkatietopalvelujen lukumäärän mittaamiseen on käytettävä seuraavia indikaattoreita: a) sellaisten paikkatietoaineistojen lukumäärä, joista on olemassa metatietoa (DSi1,1); b) sellaisten paikkatietopalvelujen lukumäärä, joista on olemassa metatietoa (DSi1,2). 2. Seuraavaa indikaattoria on käytettävä sellaisten paikkatietoaineistojen lukumäärän mittaamiseen, joita jäsenvaltio jo käyttää raportoidessaan komissiolle ympäristölainsäädännön mukaisesti: sellaisten paikkatietoaineistojen lukumäärä, joiden metatieto sisältää komission tarjoamasta rekisteristä peräisin olevan avainsanan, joka osoittaa paikkatietoaineistoa käytettävän ympäristölainsäädännön mukaisessa raportoinnissa (DSi1,3). 3. Tietyn maantieteellisen tai kansallisen alueen kattavien paikkatietoaineistojen lukumäärän mittaamiseen on käytettävä seuraavia indikaattoreita: a) sellaisten paikkatietoaineistojen lukumäärä, joiden metatieto sisältää komission tarjoamasta rekisteristä peräisin olevan avainsanan, joka osoittaa paikkatietoaineiston koskevan maantieteellistä aluetta (DSi1,4); b) sellaisten paikkatietoaineistojen lukumäärä, joiden metatieto sisältää komission tarjoamasta rekisteristä peräisin olevan avainsanan, joka osoittaa paikkatietoaineiston koskevan kansallista aluetta (DSi1,5).

4 artikla Sen seuranta, ovatko metatiedot komission asetuksen (EY) N:o 1205/2008 (7) mukaisia Seuraavia indikaattoreita on käytettävä sen mittaamiseksi, mikä prosenttiosuus jäsenvaltioiden direktiivin 2007/2/EY 11 artiklan 1 kohdan a alakohdassa tarkoitettujen hakupalvelujen kautta julkaisemien paikkatietoaineistojen ja paikkatietopalvelujen metatiedosta on asetuksen (EY) N:o 1205/2008 mukaista metatiedon osalta: a) metatiedoiltaan asetuksen (EY) N:o 1205/2008 mukaisten paikkatietopalvelujen lukumäärä kerrottuna sadalla ja jaettuna indikaattorin DSi1,1 mukaisella niiden paikkatietoaineistojen lukumäärällä, joista on olemassa metatietoja (MDi1,1); b) metatiedoiltaan asetuksen (EY) N:o 1205/2008 mukaisten paikkatietopalvelujen lukumäärä kerrottuna sadalla ja jaettuna indikaattorin DSi1,2 mukaisella niiden paikkatietopalvelujen lukumäärällä, joista on olemassa metatietoja (MDi1,2).

5 artikla Sen seuranta, ovatko paikkatietoaineistot yhteentoimivuutta koskevan komission asetuksen (EY) N:o 1089/2010 (8) mukaisia Seuraavia indikaattoreita on käytettävä sen mittaamiseksi, mikä prosenttiosuus paikkatietoaineistoista on asetuksen (EU) N:o 1089/2010 mukaista paikkatietoaineistojen yhteentoimivuuden osalta: a) asetuksen (EY) N:o 1089/2010 mukaisten paikkatietoaineistojen lukumäärä kerrottuna sadalla ja jaettuna indikaattorin DSi1,1 mukaisella paikkatietoaineistojen lukumäärällä (DSi2); b) asetuksen (EU) N:o 1089/2010 mukaisten direktiivin 2007/2/EY liitteessä I lueteltuja ryhmiä vastaavien paikkatietoaineistojen lukumäärä kerrottuna sadalla ja jaettuna mainitussa liitteessä lueteltuja ryhmiä vastaavien paikkatietoaineistojen lukumäärällä (DSi2,1); c) asetuksen (EU) N:o 1089/2010 mukaisten direktiivin 2007/2/EY liitteessä II lueteltuja ryhmiä vastaavien paikkatietoaineistojen lukumäärä kerrottuna sadalla ja jaettuna mainitussa liitteessä lueteltuja ryhmiä vastaavien paikkatietoaineistojen lukumäärällä (DSi2,2); d) asetuksen (EU) N:o 1089/2010 mukaisten direktiivin 2007/2/EY liitteessä III lueteltuja ryhmiä vastaavien paikkatietoaineistojen lukumäärä kerrottuna sadalla ja jaettuna mainitussa liitteessä lueteltuja ryhmiä vastaavien paikkatietoaineistojen lukumäärällä (DSi2,3).

6 artikla Paikkatietoaineistojen saatavuutta katselu- ja latauspalvelujen kautta koskeva seuranta Seuraavia indikaattoreita on käytettävä sellaisten paikkatietoaineistojen prosenttiosuuden mittaamiseksi, joihin on pääsy direktiivin 2007/2/EY 11 artiklan 1 kohdan b alakohdassa tarkoitetuilla katselupalveluilla ja kyseisen kohdan c alakohdassa tarkoitettujen latauspalvelujen kautta: a) sellaisten paikkatietoaineistojen lukumäärä, joille on olemassa sekä katselu- että latauspalveluja, kerrottuna sadalla ja jaettuna indikaattorin DSi1,1 mukaisella paikkatietoaineistojen lukumäärällä (NSi2); b) sellaisten paikkatietoaineistojen lukumäärä, joille on olemassa katselupalveluja, kerrottuna sadalla ja jaettuna indikaattorin DSi1,1 mukaisella paikkatietoaineistojen lukumäärällä (NSi2,1); c) sellaisten paikkatietoaineistojen lukumäärä, joille on olemassa latauspalveluja, kerrottuna sadalla ja jaettuna indikaattorin DS1,1 mukaisella paikkatietoaineistojen kokonaismäärällä (NSi2,2).

7 artikla Sen seuranta, ovatko verkkopalvelut komission asetuksen (EY) N:o 976/2009 (9) mukaisia Seuraavia indikaattoreita on käytettävä sen mittaamiseksi, mikä prosenttiosuus direktiivin 2007/2/EY 11 artiklan 1 kohdassa tarkoitetuista verkkopalveluista on asetuksen (EY) N:o 976/2009 mukaisia verkkopalvelujen osalta: a) asetuksen (EY) N:o 976/2009 mukaisten verkkopalvelujen lukumäärä kerrottuna sadalla ja jaettuna verkkopalvelujen kokonaismäärällä (NSi4); b) asetuksen (EY) N:o 976/2009 mukaisten hakupalvelujen lukumäärä kerrottuna sadalla ja jaettuna hakupalvelujen kokonaismäärällä (NSi4,1); c) asetuksen (EY) N:o 976/2009 mukaisten katselupalvelujen lukumäärä kerrottuna sadalla ja jaettuna katselupalvelujen kokonaismäärällä (NSi4,2); d) asetuksen (EY) N:o 976/2009 mukaisten latauspalvelujen lukumäärä kerrottuna sadalla ja jaettuna latauspalvelujen kokonaismäärällä (NSi4,3); e) asetuksen (EY) N:o 976/2009 mukaisten muunnospalvelujen lukumäärä kerrottuna sadalla ja jaettuna muunnospalvelujen kokonaismäärällä (NSi4,4).

8 artikla Seurantatulosten julkaiseminen Direktiivin 2007/2/EY 21 artiklan 1 kohdassa edellytetyn seurannan tulokset on julkaistava viimeistään kunkin vuoden 31 päivänä maaliskuuta edeltävän vuoden 15 päivänä joulukuuta vallinneen paikkatietoinfrastruktuurin toteuttamisen tilanteen osalta. Tulokset on saatettava ajan tasalle vähintään kerran vuodessa.

9 artikla Yhteenvetokuvausten päivittäminen Jäsenvaltioiden on toimitettava komissiolle päivitetyt yhteenvetokuvaukset direktiivin 2007/2/EY 21 artiklan 2 kohdassa tarkoitetuista seikoista. Ainoastaan nämä yhteenvetokuvaukset on päivitettävä, jos edellisen ilmoituksen jälkeen on tapahtunut muutoksia.

10 artikla Kumoaminen Kumotaan päätös 2009/442/EY.

11 artikla Osoitus Tämä päätös on osoitettu kaikille jäsenvaltioille.

Tehty Brysselissä 19 päivänä elokuuta 2019. Komission puolesta Karmenu VELLA Komission jäsen

(1) EUVL L 108, 25.4.2007, s. 1.

(2) Komission päätös 2009/442/EY, tehty 5 päivänä kesäkuuta 2009, Euroopan parlamentin ja neuvoston direktiivin 2007/2/EY täytäntöönpanosta seurannan ja raportoinnin osalta (EUVL L 148, 11.6.2009, p. 18).

(3) SWD (2016) 273 final.

(4) COM (2017) 312 final ja SWD(2017) 230.

(5) COM (2017) 312 final.

(6) SWD (2017) 230 final; täydellinen luettelo on asiakirjan liitteessä 1 (asiakirjan kohta 8.1).

(7) Komission asetus (EY) N:o 1205/2008, annettu 3 päivänä joulukuuta 2008, Euroopan parlamentin ja neuvoston direktiivin 2007/2/EY täytäntöönpanosta metatiedon osalta (EUVL L 326, 4.12.2008, s. 12).

(8) Komission asetus (EU) N:o 1089/2010, annettu 23 päivänä marraskuuta 2010, Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta (EUVL L 323, 8.12.2010, s. 11).

(9) Komission asetus (EY) N:o 976/2009, annettu 19 päivänä lokakuuta 2009, Euroopan parlamentin ja neuvoston direktiivin 2007/2/EY täytäntöönpanosta verkkopalvelujen osalta (EUVL L 274, 20.10.2009, s. 9).